Női kézi: Zácsik kidőlt, Görbicz jobban van
Zácsik Szandra, a jövő pénteken rajtoló szerbiai női kézilabda-világbajnokságra készülő magyar válogatott átlövője orvosi kivizsgálás miatt kénytelen néhány edzést kihagyni. Ami bíztató, Görbicz gyógyul, a rajtra talán teljesen felépül.
Hajdu János szövetségi kapitány együttese hétfő óta Balmazújvárosban edzőtáborozik, de a ferencvárosi játékos Budapestre utazott. “Felküldtük Zácsikot Pestre, és ha minden lelete negatív, akkor már csütörtökön várjuk vissza” – mondta az MTI-nek Hajdu, akinek együttese délután a helyi junior fiú csapattal játszik edzőmérkőzést.

A kapitány hozzátette: Görbicz Anita sérülése óta egyre jobban van, s egyelőre részfeladatokat végez.

A válogatott péntek délutánig marad Balmazújvárosban, majd a hétvégi pihenőt követően Szegedre teszi át székhelyét, és szerdán újabb, junior fiúk elleni tesztmeccs vár rá. A Hajdu-csapat december 6-án utazik át Újvidékre, és másnap kezd a vb-n. Először Csehország, 9-én Tunézia, 10-én Ausztrália, 12-én Románia, 13-án pedig Németország lesz az ellenfél. A csoportból a legjobb négy jut a nyolcaddöntőbe.

A magyar válogatott kerete:

Kapusok: Herr Orsolya (Győri Audi ETO), Kiss Éva (Fehérvár KC), Triffa Ágnes (Ipress Center-Vác)
Jobbszélsők: Bognár-Bódi Bernadett (Győri Audi ETO), Kovacsicz Mónika (FTC-Rail Cargo Hungaria)
Jobbátlövők: Soós Viktória (Győri Audi ETO), Tomori Zsuzsanna (FTC-Rail Cargo Hungaria)
Irányítók: Görbicz Anita (Győri Audi ETO), Kovacsics Anikó (Győri Audi ETO), Szucsánszki Zita (FTC-Rail Cargo Hungaria)
Beállók: Cifra Anita (FTC-Rail Cargo Hungaria), Szamoránsky Piroska (FTC-Rail Cargo Hungaria)
Balátlövők: Bulath Anita (Dunaújváros), Szekeres Klára (Érd), Triscsuk Krisztina (Érd), Zácsik Szandra (FTC-Rail Cargo Hungaria)
Balszélsők: Vérten Orsolya (FTC-Rail Cargo Hungaria), Vincze Melinda (Dunaújváros)
Sport